Document ID: 32014D0368

DECIZIA DE PUNERE ÎN APLICARE A COMISIEI
din 16 iunie 2014
de modificare a Deciziei de punere în aplicare 2011/778/UE de autorizare a anumitor state membre să prevadă derogări temporare de la unele dispoziții ale Directivei 2000/29/CE a Consiliului în ceea ce privește cartofii de sămânță originari din anumite provincii ale Canadei
[notificată cu numărul C(2014) 3878]
(Numai textele în limbile greacă, italiană, malteză, portugheză și spaniolă sunt autentice)
(2014/368/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 15 alineatul (1),
întrucât:
(1)
Decizia de punere în aplicare 2011/778/UE a Comisiei (2) prevede o derogare pentru importul de cartofi de sămânță originari din anumite provincii ale Canadei în Grecia, Spania, Italia, Cipru, Malta și Portugalia, sub rezerva anumitor condiții.
(2)
Derogarea acordată prin Decizia de punere în aplicare 2011/778/UE a fost limitată în timp. Portugalia a solicitat o prelungire a derogării respective. Situația care justifică această derogare rămâne neschimbată, prin urmare este necesar ca derogarea să se aplice în continuare. Este de așteptat, în mod rezonabil, ca acești cartofii importați să fie în continuare în conformitate cu legislația Uniunii. În plus, în prezenta decizie sunt stabilite mecanismele care asigură monitorizarea condițiilor de aplicare a derogărilor. Prin urmare, este oportună extinderea autorizațiilor pentru derogările acordate prin prezenta decizie pentru o perioadă mai lungă decât cea acordată prin deciziile anterioare, mai precis până la 31 martie 2024.
(3)
Prin urmare, Decizia de punere în aplicare 2011/778/UE ar trebui modificată în consecință.
(4)
Măsurile prevăzute în prezenta decizie sunt conforme cu avizul Comitetului fitosanitar permanent,
ADOPTĂ PREZENTA DECIZIE:
Articolul 1
Decizia de punere în aplicare 2011/778/UE se modifică după cum urmează:
1.
La articolul 1 alineatul (2), litera (c) se înlocuiește cu următorul text:
„(c)
sezoanelor de comercializare a cartofilor dintre 1 decembrie și 31 martie a fiecărui an, până la 31 martie 2024.”
2.
Articolul 15 se înlocuiește cu următorul text:
„Articolul 15
Autorizația de a acorda derogări prevăzută la articolul 1 este revocată înainte de 31 martie 2024 în cazul în care:
(a)
dispozițiile prevăzute la articolele 2-13:
(i)
se dovedesc a fi insuficiente pentru a preveni introducerea în Uniune a organismelor dăunătoare menționate la articolul 2; sau
(ii)
nu au fost respectate;
(b)
există anumite elemente care ar putea împiedica funcționarea corectă a conceptului de «zonă indemnă de organisme dăunătoare» din Canada.”
Articolul 2
Prezenta decizie se adresează Republicii Elene, Regatului Spaniei, Republicii Italiene, Republicii Cipru, Republicii Malta și Republicii Portugheze.
Adoptată la Bruxelles, 16 iunie 2014.

Labels: 17
3
6
18
15